Na temelju članka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), a u skladu s Pravilnikom o dodjeli prostora u vlasništvu Općine Kloštar Podravski na korištenje udrugama na području Općine Kloštar Podravski („Službeni glasnik Koprivničko-križevačke županije“ broj 3/18), Općinsko vijeće Općine Kloštar Podravski na 03. sjednici održanoj 27. srpnja 2021. donijelo je

**ODLUKU**

**o davanju na korištenje i upravljanje nogometnog igrališta u Kloštru Podravskom**

**Članak 1.**

 Odlukom o davanju na korištenje i upravljanje nogometnog igrališta u Kloštru Podravskom sa pripadajućim objektima (u daljnjem tekstu: Odluka) utvrđuju se međusobna prava i obveze između Općine Kloštar Podravski (u daljnjem tekstu: Općina) i NK „Mladost“ Kloštar Podravski (u daljnjem tekstu: Korisnik).

**Članak 2.**

Predmet korištenja i upravljanja je nogometno igralište površine 992,68 m2 na čkbr. 182, k.o. Kloštar Podravski, kao jedinstvena cjelina sa zatravnjenim sportskim terenom sa svim pripadajućim objektima, koju Općina daje na korištenje Korisniku bez naknade.

**Članak 3.**

 Korisnik je u cilju očuvanja i unaprjeđenja funkcionalne i estetske vrijednosti nogometnog igrališta dužan provoditi:

 - redovito održavanje nogometnog igrališta prema namjeni sportskog objekta,

 - primjerenu zaštitu i osiguranje igrališta prilikom obavljanja djelatnosti,

 - kontrolu korištenja igrališta.

**Članak 4.**

 Korisnik koristi nogometno igralište pažnjom dobrog domaćina, u interesu Općine.

 Korisnik se obvezuje jednom godišnje podnijeti općinskom načelniku Općine izvješće o korištenju nogometnog igrališta, i to do 15. prosinca za tekuću godinu.

 Izvješće iz prethodnog stavka sadrži:

 - stanje nogometnog igrališta,

 - broj održanih utakmica uz navod u kojoj nogometnoj ligi se Korisnik natječe,

 - iznos financijskih sredstava utrošenih na održavanje nogometnog igrališta,

 - eventualne poteškoće koje je Korisnik imao tijekom korištenja nogometnog igrališta.

**Članak 5.**

 Ukoliko Korisnik nije u financijskoj mogućnosti podmiriti troškove tekućeg održavanja nogometnog igrališta, a isto je neophodno radi obavljanja sportske djelatnosti te nužno u funkcionalnom smislu, troškove će podmiriti Općina iz Proračuna Općine Kloštar Podravski.

**Članak 6.**

 Stupanjem na snagu ove Odluke prestaje važiti Odluka o davanju na korištenje i upravljanje nogometnog igrališta u Kloštru Podravskom (KLASA:947-01/19-01/01, URBROJ:2137/16-19-01 od dana 27. prosinca 2019. godine).

**Članak 7.**

 Ova Odluka stupa na snagu prvog dana od dana donošenja.

**OPĆINSKO VIJEĆE**

**OPĆINE KLOŠTAR PODRAVSKI**

**KLASA: 947-01/21-01/01**

**URBROJ: 2137/16-21-01**

**Kloštar Podravski, 27. srpnja 2021.**

**PREDSJEDNICA:**

**Marija Šimunko**